CELEX: C2007/095/107
Language: sk
Date: 2007-04-28 00:00:00
Title: Vec T-71/07: Žaloba podaná 9. marca 2007 – Icuna.Com/Parlament

28.4.2007   
            
            
               SK
            
            
               Úradný vestník Európskej únie
            
            
               C 95/53
            
         Žaloba podaná 9. marca 2007 – Icuna.Com/Parlament
   (Vec T-71/07)
   (2007/C 95/107)
   Jazyk konania: francúzština
   Účastníci konania
   
      Žalobkyňa: Icuna.Com SCRL (Braine-le-Château, Belgicko) (v zastúpení: J. Windey a P. de Bandt, advokáti)
   
      Žalovaný: Európsky parlament
   Návrhy žalobkyne
   
               —
            
            
               zrušiť rozhodnutie Európskeho parlamentu z 31. januára 2007, ktorým bolo zrušené verejné obstarávanie EP/DGINFO/WEBTV/2006/0003, pokiaľ ide o časť 2,
            
         
               —
            
            
               konštatovať mimozmluvnú zodpovednosť Spoločenstva a zaviazať Európsky parlament, aby žalobkyňu odškodnil za všetku ujmu utrpenú v dôsledku napadnutého rozhodnutia a ustanovil znalca na vyčíslenie tejto ujmy,
            
         
               —
            
            
               v každom prípade zaviazať Európsky parlament na náhradu trov tohto konania.
            
         Žalobné dôvody a hlavné tvrdenia
   Rozhodnutím z 1. decembra 2006 Európsky parlament odmietol ponuku žalobkyne predloženú v rámci verejného obstarávania EP/DGINFO/WEBTV/2006/0003, časť 2: obsah vysielania, na vytvorenie webového televízneho kanála Európskeho parlamentu (1) a uzavrel zmluvu s iným uchádzačom. Toto rozhodnutie bolo predmetom žaloby o neplatnosť, ktorú žalobkyňa podala na Súde prvého stupňa 19. decembra 2006 (2). V rámci konania o nariadení predbežného opatrenia predseda Súdu prvého stupňa rozhodol pre prípad, že Parlament už uzavrel zmluvu v súlade s rozhodnutím z 1. decembra 2006, o dočasnom pozastavení účinnosti zmluvy. Po pojednávaní, ktoré sa uskutočnilo v rámci konania o nariadení predbežného opatrenia, Parlament prijal 31. januára 2007 napadnuté rozhodnutie, ktorým zrušil predmetné verejné obstarávanie, pokiaľ ide o časť 2.
   Na podporu svojej žaloby žalobkyňa uvádza dva dôvody. Prvý žalobný dôvod je založený na protiprávnosti napadnutého rozhodnutia z dôvodu nepríslušnosti autora aktu a porušenia článku 101 rozpočtových pravidiel (3). Žalobkyňa uvádza, že žiadne ustanovenie práva Spoločenstva neudeľuje regulačnú právomoc na zrušenie verejnej zmluvy po jej uzavretí s uchádzačom. Okrem toho tvrdí, že aj keby žalovaný bol príslušný na prijatie napadnutého rozhodnutia na základe článku 101 rozpočtových pravidiel, toto ustanovenie mu neumožňuje pristúpiť k čiastočnému zrušeniu verejného obstarávania.
   V rámci druhého žalobného dôvodu žalobkyňa tvrdí, že napadnuté rozhodnutie je nedostatočne odôvodnené, keďže neumožňuje pochopiť dôvody, ktoré viedli žalovaného k prijatiu takého opatrenia, ani základ, o ktorý sa opieral, ani dôvod, prečo bolo verejné obstarávanie zrušené iba čiastočne, teda iba pre časť 2.
   Okrem zrušenia rozhodnutia z 31. januára 2007 žalobkyňa žiada odškodnenie za všetku ujmu, ktorú utrpela v dôsledku tohto rozhodnutia.
   
      (1)  Oznámenie o vyhlásení verejného obstarávania „Webový televízny kanál Európskeho parlamentu “(Ú. v. EÚ S 87-91412).
   
      (2)  Vec T-383/06, Icuna.Com/Parlament, Ú. v. EÚ C 20, 2007, s. 31.
   
      (3)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).